মাঠে ইংল্যান্ডকে তিনি কাটলেন ব্যাট হাতে। নাকি তরবারি বলা উচিত? হাফ সেঞ্চুরি পূর্ণ করে রবীন্দ্র জাডেজার বিখ্যাত তরোয়াল চালনা কে ভুলতে পারবে? 
কিন্তু ১৭০ বলে ৯০ রানের আক্রমণাত্মক ইনিংসই শুধু খেলে যাওয়া নয়। দিনের শেষে সাংবাদিক সম্মেলন করতে এসেও ইংল্যান্ডকে মাঠের বাইরে উড়িয়ে দিলেন জাডেজা। নাম না করে তাঁর নিশানায় ছিলেন মঈন আলি। হাসতে হাসতে বলে ফেললেন, ‘‘আমরা যখন ইংল্যান্ডে গিয়েছিলাম, ওদের স্পিনারদের দেখেও মনে হচ্ছিল মুরলীধরন বল করছে।’’ সেই সিরিজে ১৯ উইকেট নিয়ে ভারতকে সবচেয়ে বেশি ধাক্কা দিয়েছিলেন মঈন আলি’ই। 
চলতি সিরিজে ভারতের স্পিন-সহায়ক উইকেটে ততটা ভয়ঙ্কর হতে পারেননি মঈন। যার কারণ বিশ্লেষণ করতে গিয়ে অধিনায়ক কুকের সমালোচনা করছেন সৌরভের মতো প্রাক্তনরা। সৌরভ বিস্মিত হয়ে গিয়েছেন, কুক এত কম ওভার মঈন আলিকে দেওয়ায়। বারবারই টিভি চ্যানেলে বিশেষজ্ঞ হিসাবে সৌরভ বলে চলেছেন, মঈন আলিকে পার্টটাইম নয়, বিশেষজ্ঞ স্পিনারের মতোই ব্যবহার করা উচিত ইংল্যান্ডের। কুক শুনছেন না এবং ডুবছেন। 
জাডেজার সঙ্গে ভারতীয় দলের স্পিনার-অলরাউন্ডাররাই যদিও মোহালি টেস্টের নায়ক। অশ্বিন ব্যাট হাতে ৭২ করার পর দ্বিতীয় ইনিংসেও ইংল্যান্ডের চারটির মধ্যে তিনটি উইকেট তুলে নিয়েছেন। ফের তাঁর শিকার অ্যালেস্টেয়ার কুক। জাডেজা ৯০ করলেন। নবাগত জয়ন্ত যাদবও ১৪১ বলে ৫৫ রান করার পরে বেয়ারস্টোর মূল্যবান উইকেট তুলে নিলেন। ষষ্ঠ উইকেট হিসাবে কোহলি আউট হয়েছিলেন ২০৪ রানে। আশঙ্কা তৈরি হয়েছিল, ইংল্যান্ডের প্রথম ইনিংসের রান টপকে যেতে পারবে কি না ভারত। সেখান থেকে শেষ চার উইকেটে যোগ হল ২৬৩ রান। তিন স্পিনারই হাফ সেঞ্চুরির করে গেলেন। 
তারপর ইংল্যান্ড দ্বিতীয় ইনিংসে ব্যাট করতে নামতেই শুরু হয়ে গেল অশ্বিনের ভেল্কি। দিনের শেষে ইংল্যান্ড এখনও ৫৬ রানে পিছিয়ে। হাতে ছয় উইকেট। নাসের হুসেন, ইয়ান বোথামের মতো ইংল্যান্ডের প্রাক্তন তারকারাই বলছেন, একমাত্র ভরসা হিসাবে বেঁচে থাকা জো রুট ডাবল সেঞ্চুরি করলে অকল্পনীয়ভাবে ম্যাচ বাঁচাতে পারবে ইংল্যান্ড। না হলে আজ, বুধবারেই মোহালির ভাগ্য নির্ধারিত হয়ে যাওয়া উচিত।